బగ్గిడి గోపాల్
బి.గోపాల్ గా ప్రసిద్దుడైన బగ్గిడి గోపాల్ ఒక ప్రముఖ తెలుగు సినీ దర్శకుడు. ప్రతిధ్వని సినిమాతో సినీరంగంలోకి ప్రవేశించాడు. గోపాల్ స్వస్థలం ప్రకాశం జిల్లా, టంగుటూరు మండలంలోని ఎం.నిడమలూరు గ్రామం. తండ్రి వెంకటేశ్వర్లు, తల్లి మహాలక్షమ్మ. పాఠశాల చదువులు కారుమంచిలో పూర్తిచేసుకొని, ఒంగోలులోని సి.ఎస్.ఆర్.శర్మ కళాశాలలో బియ్యే చదివాడు. చదువుకునే రోజుల్లోంచీ నాటకాల్లో పాల్గొనేవాడు. 
తర్వాత పి.చంద్రశేఖరరెడ్డి, కె.రాఘవేంద్ర రావు ల దగ్గర దర్శకత్వంలో శిక్షణ పొందాడు.
ఎ. మోహన గాంధీ
అన్నె మోహనగాంధీ ఒక ప్రముఖ తెలుగు దర్శకుడు. ఇతడు పలు తెలుగు, కన్నడ మరియు తమిళ చిత్రాలకు దర్శకత్వం వహించాడు.
1947 లో విజయవాడలో జన్మించాడు. అక్కడే యస్.ఆర్.ఆర్;సి.వి.ఆర్ కళాశాలలో బిఎస్సీ చదివాడు. తదుపరి ఉన్నత చదువుల కోసం మణిపాల్లో ఇంజనీరింగ్ విద్యలో చేరాడు. ఆరోగ్యం సహకరించకపోవడంతో నాలుగు నెలలు తిరక్కుండానే దానిని మానివేసి తిరిగి విజయవాడ వచ్చేశాడు.మణిపాల్ వెళ్ళినప్పుడల్లా ఇతని కజిన్ వెంకటరత్నం ఇతని వెంట తోడుగా వచ్చేవాడు. ప్రయాణం మధ్యలో మద్రాసులో ఉదయం నుండి సాయంకాలం దాకా ఉండవలసి వచ్చేది. అప్పుడే ఇతని కజిన్ దూరపుబంధువు అయిన శోభన్ బాబు గారిని కలవడానికి వెళ్ళేవారు. అప్పటికి శోభన్ బాబు తెలుగు చిత్రసీమలో ఇంకా నిలదొక్కుకోలేదు. అతడు వీరి యోగక్షేమాలు కనుక్కొనేవాడు. 1968లో, చదువు మానేసి విజయవాడ వచ్చేశాడు. కోలుకోవడానికి నాలుగైదు నెలలు పట్టింది. స్టేజీ నాటకాలు వేసిన అనుభవం ఉండటంతో సినిమాల పట్ల తన ఆసక్తిని వెంకటరత్నానికి చెప్పాడు. అతడు వెంటనే మోహన గాంధీని హీరో శోభన్ బాబు దగ్గరికి తీసుకుని వెళ్ళాడు. కానీ శోభన్ బాబు ఇతడికి సినిమాల పట్ల గల ఆసక్తిని గమనించి మరోసారి ఆలోచించుకోమన్నారు. మొదట ఎడిటింగ్ పట్ల తనకు ఆసక్తి ఉన్నదని శోభన్ తో చెప్పడంతో, " ఎడిటింగ్ అంటే ఒక్క అంశానికే పరిమితమై పోతావు... దర్శకత్వ శాఖలో ప్రయత్నించు " అని ఆయన సలహా ఇచ్చాడు. తనకి చిత్రసీమలో ఎవరూ తెలియదని, శోభన్ బాబే తనను రికమెండ్ చేయాలని గాంధీ అభ్యర్థించాడు. హీరో శోభన్ బాబు ద్వారా తెలుగు చలన చిత్ర సీమలో 1967లో ప్రవేశించాడు.